Линкълн (град)
Линкълн (, ) е административен център на графство Линкълншър. Намира се на река Уидам (Witham), на 213 км северно от Лондон. Населението на града наброява 105 447 души (2017 г.).

История 
През 47 пр.н.е. римляните превземат съществуващото на това място келтско селище и основават колонията „Линдум“ (Lindum Colonia), която става една от четирите регионални столици на римска Британия. Мястото е с изключителна стратегическа роля – разположено на хълм с изглед надалеч и с река, плавателна до морето. Градът е запазил значението си и при датското нахлуване. След Норманското нашествие Уилям I Завоевателя построява крепостта (1068 година) и започва строителството на катедралата (1072 година). Линкълн става една от първите укрепени бази на норманите. Оттук се развива и търговията с вълна с Фландрия – до 1369 година, когато средището се измества в Бостън. Поставя се и началото на манифактурното производство на земеделски машини и дренажната обработка на почвата за борба с наводненията и речните наноси (характерни за този район). До XVIII в. градът остава център на земеделски район, но по-късно и особено след откриването на железницата се развива машиностроенето. Тук е произведен първият в света танк, използван в Първата световна война.

Забележителности 

Главните забележителности на Линкълн са крепостта и катедралата. Крепостта (Lincoln Castle) е построена върху стария римски град и крепостни стени. Част от нея е служела за затвор чак до XIX в., като публичните екзекуции са събирали до 20-хилядно множество. Катедралата е четвъртата по големина в Англия, а кулата ѝ (83 м) е втора след катедралата в Солсбъри. Като цяло постройката е изключително внушителна. В основни линии е окончателно завършена през XII в.

Спорт 
Представителният футболен отбор на града се казва ФК Линкълн Сити.

Вижте също 
 Римската колония Линдум
 Катедралата „Линкълн“

Източници 

Градове в Англия